Section 27 duik weer op teen Wouter Basson – praag.co.za — 20 jaar jonk!
Section 27 se direkteur Mark Heywood, wat ook intussen poog om alle Afrikaanse skole toe te maak, het weer opgeduik, dié keer met ‘n petisielys teen Basson.
Heywood was Woensdag in die getuiebank.
Die petisie is glo deur 230 gesondheidswerkers en 32 organisasies aan die Raad vir Gesondheidsberoepe van Suid-Afrika in Pretoria voorgelê ter verswaring van Basson se straf. Dokters Sonder Grense is deel van die lys.
Die petisie lui: “Vir te lank het apartheidsagente met moord weggekom. Dit is tyd om dit nou te stop. Dr Basson het straffeloos opgetree en nooit enige verantwoordelikheid erken nie. ”
Basson is skuldig bevind aan onprofessionele gedrag deur die RGBSA.
Die petisionarisse meen dat die korrekte straf is om Basson te skrap van die mediese register. Hulle argumenteer dat Basson nooit om amnestie aansoek gedoen het nie, nooit om verskoning gevra het nie en geen respek vir die morele keuses toon wat van ‘n dokter verwag word nie.
“Enigiets minder sal ‘n bespotting van geregtigheid wees.”
Advokaat Sallie Joubert SC het gesê hy sou argumenteer dat Basson se optrede skandelike gedrag verteenwoordig en dat hy ‘n skande vir die mediese beroep is.
In 2002, is Basson vrygespreek deur die hooggeregshof in Pretoria van kriminele aanklagte voortspruitend uit sy optrede as hoof van Project Coast.
Skrywer praagGepubliseer op 27 November 2014 28 November 2014 Kategorieë Nuus, Suider-AfrikaSleutelwoord biologiese oorlogvoering, Mark Heywood, Project Coast, RGBSA, Section 27, Wouter Basson
Vorige Vorige artikel: ‘Afriforum is rassistiese randeiergroepie’
Volgende Volgende artikel: Landdros ignoreer teisterwet in Hofmeyr-aansoek